CELEX: 52022PC0089
Language: ro
Date: 2022-03-11
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de stabilire a unor norme privind exercitarea drepturilor Uniunii pentru punerea în aplicare și asigurarea respectării Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice și a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte

COMISIA EUROPEANĂ
            Bruxelles, 11.3.2022
            COM(2022) 89 final
            2022/0068(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de stabilire a unor norme privind exercitarea drepturilor Uniunii pentru punerea în aplicare și asigurarea respectării Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice și a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Atât Acordul de retragere
                     1
                  , cât și Acordul comercial și de cooperare
                     2
                   dintre Uniune și Regatul Unit permit unei părți să adopte și să aplice anumite măsuri pentru a determina respectarea de către cealaltă parte a unei hotărâri pronunțate de o instanță sau o comisie de arbitraj. Astfel de măsuri sunt măsuri corective temporare aplicate până la obținerea respectării depline
                     3
                  . Acordul comercial și de cooperare prevede, de asemenea, măsuri compensatorii, care sunt autorizate de o instanță de arbitraj la cererea unei părți, în cazul în care se constată că cealaltă parte a aplicat măsuri de remediere care sunt în mod semnificativ neconforme cu dispozițiile aplicabile
                     4
                  . 
               
               
                  În plus, cele două acorduri permit unei părți să ia următoarele măsuri fără a fi necesar să recurgă în prealabil la mecanismul relevant de soluționare a litigiilor: 
               
            
            
               (a)măsuri de remediere: 
            
            
               (a)în temeiul Acordului de retragere (în ceea ce privește neadăugarea unor instrumente aplicabile din dreptul Uniunii la Protocolul privind Irlanda/Irlanda de Nord)
                  5
               ; 
            
            
               (b)în temeiul Acordului comercial și de cooperare (în ceea ce privește subvențiile, transportul rutier și pescuitul)
                  6
               ;
            
            
               (b)măsuri de reechilibrare: 
            
            
               (a)în temeiul Acordului de retragere (în ceea ce privește măsurile de salvgardare adoptate de Regatul Unit care creează un dezechilibru între drepturile și obligațiile care decurg din Protocolul privind Irlanda/Irlanda de Nord)
                  7
               ; 
            
            
               (b)în temeiul Acordului comercial și de cooperare (în ceea ce privește măsurile de salvgardare adoptate de Regatul Unit care creează un dezechilibru între drepturile și obligațiile care decurg din Acordul comercial și de cooperare sau din orice acord de completare)
                  8
               ;
            
            
               (c)în temeiul Acordului comercial și de cooperare (în ceea ce privește divergențele în domeniul ocupării forței de muncă și al protecției sociale, a mediului sau a climei sau în ceea ce privește controlul subvențiilor)
                  9
               ;
            
            
               (c)contramăsuri în temeiul Acordului comercial și de cooperare (ca răspuns la măsurile de reechilibrare prevăzute la articolul 411 din Acordul comercial și de cooperare)
                  10
               ; 
            
            
               (d)măsuri de salvgardare:
            
            
               (a)în temeiul Acordului de retragere (dacă executarea Protocolului privind Irlanda/Irlanda de Nord duce la dificultăți economice, societale sau de mediu grave care riscă să persiste ori la deturnarea comerțului)
                  11
               ;
            
            
               (b)în temeiul Acordului comercial și de cooperare (în cazul unor dificultăți economice, societale sau de mediu grave, la nivelul unui sector sau al unei regiuni, care ar putea avea un caracter persistent)
                  12
               ; 
            
            
               (e)suspendarea obligațiilor în temeiul Acordului comercial și de cooperare sau al oricărui acord de completare în cazul încălcării anumitor dispoziții ale acestui acord sau ale oricărui acord de completare sau al neîndeplinirii anumitor condiții, în special în ceea ce privește comerțul cu mărfuri, transportul aerian, transportul rutier, pescuitul sau programele Uniunii
                  13
               ; și
            
            
               
                  Uniunea este, de asemenea, autorizată, în temeiul Acordului comercial și de cooperare, să suspende sau să pună capăt aplicării Protocolului I în ceea ce privește unul sau mai multe programe ale Uniunii, activități ale Uniunii sau părți ale acestora, în cazul în care Regatul Unit nu își plătește contribuția financiară sau aduce modificări semnificative anumitor condiții inițiale. 
               
               
                  Uniunea și Regatul Unit pot încheia între ele alte acorduri bilaterale, care constituie acorduri de completare a Acordului comercial și de cooperare, iar aceste acorduri de completare fac parte integrantă din relațiile bilaterale generale reglementate de acest acord și formează cadrul general
                     14
                  . Prin urmare, măsurile menționate mai sus ar trebui să acopere și astfel de acorduri de completare.
               
            
         
         
            
               
                  Uniunea ar trebui, de asemenea, să aibă capacitatea să ia măsuri adecvate dacă nu este posibilă recurgerea efectivă la un mecanism de soluționare a litigiilor cu caracter obligatoriu în temeiul acordurilor, deoarece Regatul Unit nu cooperează pentru a face posibilă o astfel de soluționare.
               
               
                  În decizia sa privind încheierea Acordului comercial și de cooperare („decizia Consiliului”)
                     15
                  , Consiliul a împuternicit Comisia să adopte, în numele Uniunii, majoritatea măsurilor sus­menționate „[p]ână la intrarea în vigoare [...] a unui act legislativ specific care să reglementeze adoptarea măsurilor”
                     16
                  . 
               
               
                  Comisia și Consiliul au convenit, de asemenea, asupra unei declarații comune, emise în momentul încheierii Acordului comercial și de cooperare, care prevede că, „fără a aduce atingere dreptului său de inițiativă legislativă în temeiul tratatelor, Comisia va urmări să propună actul legislativ specific menționat anterior până cel târziu la 31 martie 2022”
                     17
                  .
               
               
                  Prezenta propunere legislativă îndeplinește acest angajament politic. Propunerea de regulament împuternicește Comisia să adopte măsurile menționate mai sus, precum și să le modifice, să le suspende sau să le abroge, după caz, prin intermediul unor acte de punere în aplicare. În cazul în care măsura constă în suspendarea unei obligații în temeiul oricăruia dintre acorduri, împuternicirea se extinde la adoptarea de restricții corespunzătoare privind comerțul, investițiile sau alte activități care intră în domeniul de aplicare al acordului în cauză. Prin urmare, propunerea de regulament asigură faptul că Uniunea poate acționa în timp util și în mod eficient pentru a-și proteja interesele în ceea ce privește punerea în aplicare și asigurarea respectării atât a Acordului de retragere, cât și a Acordului comercial și de cooperare. 
               
            
            
               •Coerența cu dispozițiile deja existente în domeniul de politică vizat
            
            
               
                  Nu există precedente în ceea ce privește dispozițiile de politică ce reglementează retragerea unui fost stat membru și parteneriatul Uniunii cu acesta. Caracterul fără precedent al sistemului constituit de Acordul de retragere și de Acordul comercial și de cooperare este demn de remarcat în special în cazul Protocolului privind Irlanda/Irlanda de Nord la Acordul de retragere, care permite Regatului Unit să participe la piața unică a mărfurilor în ceea ce privește Irlanda de Nord. 
               
               
                  Propunerea de regulament este menită să se aplice în locul împuternicirii acordate Comisiei în decizia Consiliului menționată anterior privind încheierea Acordului comercial și de cooperare. În urma adoptării propunerii de regulament, Comisia va prezenta, prin urmare, o propunere de abrogare a părților relevante din decizia respectivă. 
               
            
            
               •Coerența cu alte politici ale Uniunii
            
            
               
                  Având în vedere domeniul larg de aplicare al celor două acorduri, ar putea fi necesară adoptarea de măsuri în legătură cu următoarele politici ale Uniunii: politica comună în domeniul pescuitului, politica comună în domeniul transporturilor, politica privind piața internă, politica de cercetare și dezvoltare, politica spațială și politica comercială comună. 
               
               
                  Propunerea de regulament este lex specialis în ceea ce privește dispozițiile sectoriale din dreptul Uniunii, în măsura în care aceste dispoziții reglementează același domeniu. Ar putea exista suprapuneri, de exemplu în domeniul politicii comerciale comune
                     18
                   sau în cel al politicii din domeniul transporturilor
                     19
                  . 
               
               
                  Având în vedere caracteristicile specifice ale politicilor Uniunii în spațiul de libertate, securitate și justiție, propunerea de regulament nu acoperă măsurile care intră în domeniul de aplicare al politicilor respective.
               
               
                  O propunere legislativă separată reglementează adoptarea de măsuri în domeniul programelor pentru cercetare și formare ale Euratom. 
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               Temeiurile juridice sunt cele din Tratatul privind funcționarea Uniunii Europene (TFUE), care reglementează domeniile în care poate fi necesară adoptarea de măsuri unilaterale și de executare, și anume: 
            
            
               -
                     articolul 43 din TFUE (pescuitul);
            
            
               -
                     articolele 91 și 100 din TFUE (transporturile);
            
            
               -
                     articolele 173, 182, 188 și 189 din TFUE (programele Uniunii);
            
            
               -
                     articolul 207 din TFUE (politica comercială comună). 
            
            
               •Subsidiaritatea (în cazul competenței neexclusive) 
            
         
         
            
               Regulamentul propus pune în aplicare Acordul comercial și de cooperare și Acordul de retragere, ambele fiind acorduri exclusiv la nivelul UE. Întrucât obiectivul de a stabili norme și proceduri care să reglementeze exercitarea drepturilor Uniunii în temeiul Acordului de retragere și al Acordului comercial și de cooperare nu poate fi realizat în mod satisfăcător de către statele membre, dar, având în vedere amploarea și efectele sale, poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. Cu toate acestea, măsurile adoptate în cadrul inițiativei propuse vor afecta statele membre, iar această situație justifică recurgerea la procedurile comitetului. 
            
            
               •Proporționalitatea
            
            
               În mod similar, în măsura în care drepturile Uniunii care urmează să fie exercitate sunt prevăzute în acordurile în cauză, măsurile propuse nu depășesc ceea ce este strict necesar pentru atingerea obiectivului de a asigura o exercitare rapidă și efectivă a acestor drepturi. În plus, condițiile care se aplică în temeiul Acordului de retragere și al Acordului comercial și de cooperare adoptării de măsuri unilaterale și de executare asigură faptul că aceste măsuri se limitează la ceea ce este strict necesar pentru atingerea scopurilor specifice prevăzute în acestea. 
            
            
               •Alegerea instrumentului
            
            
               Forma unui regulament corespunde cel mai bine obiectivului urmărit, și anume stabilirea principiilor generale și a condițiilor uniforme de exercitare a drepturilor de care dispune Uniunea pentru punerea în aplicare și asigurarea respectării Acordului de retragere și a Acordului comercial și de cooperare sau a oricărui acord suplimentar. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               nu se aplică
            
            
               •Consultările cu părțile interesate
            
            
               Inițiativa este de natură procedurală și instituțională. 
            
            
               •Obținerea și utilizarea expertizei
            
            
               nu se aplică
            
            
               •Evaluarea impactului
            
            
               Nu s-a realizat o evaluare a impactului, din următoarele motive: 
            
            
               1.Comisia nu are la dispoziție nicio opțiune de politică deoarece: (a) propunerea avută în vedere organizează modul în care măsurile deja convenite în cadrul a două acorduri internaționale sunt adoptate în cadrul Uniunii fără nicio marjă de variație și (b) Comisia s-a angajat în fața Parlamentului European și a Consiliului să prezinte o propunere pentru acest act legislativ până la o anumită dată; 
            
            
               2.nu se preconizează niciun impact direct identificabil, având în vedere natura procedurală a actului.
            
            
               •Adecvarea și simplificarea reglementărilor
            
            
               
                  nu se aplică
               
            
            
               •Drepturile fundamentale
            
            
               Măsurile adoptate în temeiul propunerii de regulament ar fi o acțiune legală a Uniunii în temeiul Cartei drepturilor fundamentale. Acest lucru se datorează faptului că această acțiune ar fi întreprinsă în conformitate cu cerințele care impun realizarea sa pe baza unui temei juridic adecvat, de către autoritățile competente, în vederea atingerii unui obiectiv legitim, și anume acela de a exercita drepturile Uniunii în temeiul acordurilor sus-menționate, și în conformitate cu principiul proporționalității.
            
         
         
            
               4.IMPLICAȚIILE BUGETARE
            
            
               nu se aplică
            
            
               5.ELEMENTE DIVERSE
            
            
               •Planurile de punere în aplicare și mecanismele de monitorizare, evaluare și raportare
            
            
               O revizuire a executării propunerii de regulament este prevăzută în termen de cinci ani de la intrarea sa în vigoare. Această perioadă este conformă cu revizuirea comună a ambelor părți la Acordul comercial și de cooperare, astfel cum se prevede la articolul 776 din Acordul comercial și de cooperare.
            
            
               •Documente explicative (pentru directive)
            
            
               nu se aplică
            
            
               •Explicații detaliate cu privire la dispozițiile specifice ale propunerii
            
            
               Articolul 1 prevede obiectul propunerii de regulament, și anume stabilirea de norme și proceduri menite să asigure exercitarea eficace și la timp a drepturilor Uniunii în ceea ce privește asigurarea respectării și punerea în aplicare a Acordului de retragere și a Acordului comercial și de cooperare. 
            
            
               Aceste drepturi pot fi exercitate prin intermediul măsurilor enumerate la al doilea paragraf de la articolul respectiv, în conformitate cu normele prevăzute la articolul 2 și cu procedura comitetului prevăzută la articolul 3. În special, aceste măsuri trebuie să se limiteze la ceea ce este necesar pentru a-și îndeplini scopul, astfel cum se prevede în dispozițiile relevante ale Acordului de retragere și ale Acordului comercial și de cooperare. 
            
            
               Articolul 4 confirmă caracterul de lex specialis al regulamentului propus. Articolul 5 prevede revizuirea prezentului regulament de către Comisie în termen de cinci ani de la intrarea sa în vigoare, pentru a se asigura că acesta rămâne adecvat scopului. 
            
            
               2022/0068 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de stabilire a unor norme privind exercitarea drepturilor Uniunii pentru punerea în aplicare și asigurarea respectării Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice și a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolele 43, 91, 100, 173, 182, 188, 189 și 207,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  20
               , 
            
         
         
            
               având în vedere avizul Comitetului Regiunilor
                  21
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)La 30 ianuarie 2020, Consiliul a încheiat Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  22
                (denumit în continuare „Acordul de retragere”). Acordul respectiv a intrat în vigoare la 1 februarie 2020. 
            
            
               (2)La 29 aprilie 2021, Consiliul a încheiat, în numele Uniunii, Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte
                  23
                (denumit în continuare „Acordul comercial și de cooperare”). Acordul comercial și de cooperare s-a aplicat cu titlu provizoriu de la 1 ianuarie 2021 și a intrat în vigoare la 1 mai 2021.
            
            
               (3)Atât Acordul de retragere, cât și Acordul comercial și de cooperare prevăd că o parte poate adopta anumite măsuri în cazurile specifice și sub rezerva respectării condițiilor și a procedurilor prevăzute în acestea. Măsurile respective pot atrage după sine suspendarea anumitor obligații care decurg din acordul în cauză.
            
            
               (4)Uniunea și Regatul Unit pot încheia între ele alte acorduri bilaterale, care constituie acorduri de completare a Acordului comercial și de cooperare, făcând parte integrantă din relațiile bilaterale generale reglementate de acest acord și formând cadrul general. 
            
            
               (5)În cazul în care apare nevoia de a-și exercita drepturile în ceea ce privește punerea în aplicare și asigurarea respectării Acordului de retragere și a Acordului comercial și de cooperare, Uniunea ar trebui să fie în măsură să utilizeze în mod adecvat instrumentele de care dispune în mod rapid și proporțional, eficace și flexibil, implicând totodată pe deplin statele membre. Uniunea ar trebui, de asemenea, să aibă capacitatea să ia măsuri adecvate dacă nu este posibilă recurgerea efectivă la un mecanism de soluționare a litigiilor cu caracter obligatoriu în temeiul acordurilor respective, deoarece Regatul Unit nu cooperează pentru a face posibilă o astfel de soluționare. Prin urmare, este necesar să se stabilească norme și proceduri care să reglementeze adoptarea acestor măsuri.
            
            
               (6)Normele și procedurile prevăzute în prezentul regulament ar trebui să prevaleze asupra oricăror dispoziții din dreptul Uniunii care reglementează același domeniu adoptate în temeiul Tratatului privind funcționarea Uniunii Europene.
            
            
               (7)Pentru a se asigura că prezentul regulament rămâne adecvat scopului, Comisia ar trebui să efectueze, în termen de cinci ani de la intrarea în vigoare a acestuia, o revizuire a domeniului de aplicare și a punerii în aplicare ale acestuia și să raporteze constatările sale Parlamentului European, Consiliului, Comitetului Economic și Social European și Comitetului Regiunilor.
            
            
               (8)În vederea asigurării unor condiții uniforme pentru punerea în aplicare a prezentului regulament și, în special, pentru a asigura exercitarea rapidă, eficace și flexibilă a drepturilor corespunzătoare ale Uniunii în temeiul Acordului de retragere și al Acordului comercial și de cooperare, Comisiei ar trebui să i se confere competențe de executare pentru a adopta măsurile menționate mai sus și, după caz, măsuri de restricționare a comerțului sau a altor activități. Aceste competențe ar trebui să se extindă, de asemenea, la modificarea, suspendarea sau abrogarea măsurilor adoptate. Acestea trebuie să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  24
               . Având în vedere că măsurile avute în vedere implică adoptarea unor acte care au un domeniu general de aplicare și că majoritatea măsurilor avute în vedere se referă la domeniile menționate la articolul 2 alineatul (2) litera (b) din regulamentul respectiv, pentru adoptarea măsurilor respective ar trebui utilizată procedura de examinare. Comisia ar trebui să adopte acte de punere în aplicare imediat aplicabile atunci când, în cazuri justificate în mod corespunzător, acest lucru este necesar din motive imperioase de urgență pentru protejarea corespunzătoare a intereselor Uniunii. 
            
            
               (9)Întrucât obiectivul prezentului regulament, și anume de a stabili norme și proceduri care să reglementeze exercitarea drepturilor Uniunii în temeiul Acordului de retragere și al Acordului comercial și de cooperare, precum și de a împuternici Comisia să adopte măsurile necesare, inclusiv, după caz, restricții în ceea ce privește comerțul, investițiile sau alte activități care intră în domeniul de aplicare al Acordului comercial și de cooperare, nu poate fi realizat în mod satisfăcător de către statele membre, dar, având în vedere amploarea și efectele sale, poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În plus, întrucât numai Uniunea este parte la Acordul comercial și de cooperare și la Acordul de retragere, numai Uniunea poate lua măsuri la nivelul dreptului internațional în ceea ce privește aceste acorduri. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea acestui obiectiv,
            
            
               ADOPTĂ PREZENTUL REGULAMENT:
            
            
               Articolul 1
                  Obiect și domeniu de aplicare
            
            
               1.Prezentul regulament stabilește norme și proceduri menite să asigure exercitarea eficace și la timp a drepturilor Uniunii pentru asigurarea respectării și punerea în aplicare a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”), a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Acordul comercial și de cooperare”) și a acordurilor de completare a Acordului comercial și de cooperare.
            
            
               2.Prezentul regulament se aplică următoarelor măsuri adoptate de Uniune (denumite în continuare: „măsuri”):
            
            
               (a)suspendarea tratamentului preferențial relevant al produsului sau produselor în cauză, astfel cum se prevede la articolul 34 din Acordul comercial și de cooperare;
            
            
               (b)măsuri de remediere și suspendarea obligațiilor, astfel cum se prevede la articolul 374 din Acordul comercial și de cooperare; 
            
            
               (c)măsuri de reechilibrare și contramăsuri, astfel cum se prevede la articolul 411 din Acordul comercial și de cooperare; 
            
            
               (d)refuzul, revocarea, suspendarea, limitarea și condiționarea autorizațiilor de operare ale transportatorilor aerieni din Regatul Unit, precum și refuzul, revocarea, suspendarea, limitarea și condiționarea operațiunilor transportatorilor aerieni respectivi, astfel cum se prevede la articolul 434 alineatul (4) și la articolul 435 alineatul (12) din Acordul comercial și de cooperare;
            
         
         
            
               (e)suspendarea obligațiilor de acceptare, astfel cum se prevede la articolul 457 din Acordul comercial și de cooperare;
            
            
               (f)măsuri de remediere, astfel cum se prevede la articolul 469 din Acordul comercial și de cooperare; 
            
            
               (g)măsuri compensatorii și suspendarea obligațiilor, astfel cum se prevede la articolul 501 din Acordul comercial și de cooperare;
            
            
               (h)măsuri de remediere și suspendarea obligațiilor, astfel cum se prevede la articolul 506 din Acordul comercial și de cooperare; 
            
            
               (i)suspendarea sau încetarea aplicării Protocolului I în ceea ce privește unul sau mai multe programe sau activități ale Uniunii adoptate în temeiul Tratatului privind funcționarea Uniunii Europene sau părți ale acestora, astfel cum se prevede la articolele 718 și 719 din Acordul comercial și de cooperare;
            
            
               (j)oferirea sau acceptarea unei compensații temporare ori suspendarea obligațiilor în contextul asigurării conformității ulterior unei proceduri de arbitraj sau unei proceduri a unui grup de experți, în temeiul articolului 749 din Acordul comercial și de cooperare; 
            
            
               (k)măsuri de salvgardare și măsuri de reechilibrare, astfel cum se prevede la articolul 773 din Acordul comercial și de cooperare;
            
            
               (l)măsuri de restricționare a comerțului, a investițiilor sau a altor activități care intră în domeniul de aplicare al Acordului comercial și de cooperare, dacă soluționarea nu este posibilă deoarece Regatul Unit nu adoptă măsurile necesare pentru funcționarea unei proceduri de soluționare a litigiilor în temeiul acordului respectiv sau al Acordului de retragere, inclusiv prin întârzierea nejustificată a procedurilor, într-un mod care echivalează cu lipsa de cooperare la proces;
            
            
               (m)suspendarea obligațiilor în temeiul articolului 178 din Acordul de retragere în contextul respectării unei hotărâri a comisiei de arbitraj;
            
            
               (n)măsurile de remediere prevăzute la articolul 13 din Protocolul privind Irlanda/Irlanda de Nord la Acordul de retragere; 
            
            
               (o)măsurile de salvgardare și măsurile de reechilibrare prevăzute la articolul 16 din Protocolul privind Irlanda/Irlanda de Nord la Acordul de retragere.
            
            
               Articolul 2
                  Exercitarea drepturilor Uniunii
            
            
               1.Comisia este împuternicită, prin intermediul unor acte de punere în aplicare, 
            
            
               (a)să adopte măsurile menționate la articolul 1 alineatul (2) din prezentul regulament și 
            
            
               (b)în cazul în care măsura constă în suspendarea unei obligații în temeiul oricăruia dintre acordurile menționate la articolul 1 alineatul (1), să impună restricții asupra schimburilor comerciale, a investițiilor sau a altor activități care intră în domeniul de aplicare al acordului în cauză, restricții care altfel ar fi excluse de obligația suspendată. 
            
            
               După caz, respectivele acte de punere în aplicare precizează durata măsurilor adoptate. 
            
            
               2.Măsurile care trebuie adoptate în temeiul alineatului (1) se stabilesc pe baza următoarelor criterii, în lumina informațiilor disponibile și ținând cont de interesul general al Uniunii:
            
            
               (a)eficacitatea măsurilor pentru a determina Regatul Unit să respecte acordurile menționate la articolul 1 alineatul (1);
            
            
               (b)potențialul măsurilor de a oferi ajutor operatorilor economici din Uniune afectați de măsurile adoptate de Regatul Unit;
            
            
               (c)disponibilitatea altor surse de aprovizionare pentru mărfurile și serviciile în cauză, pentru a se evita sau a se reduce la minimum orice efecte negative asupra industriilor din aval, a autorităților sau entităților contractante sau a consumatorilor finali din Uniune;
            
         
         
            
               (d)evitarea complexității administrative disproporționate și a costurilor disproporționate în aplicarea măsurilor;
            
            
               (e)orice criterii specifice care pot fi stabilite în acordurile menționate la articolul 1 alineatul (1) în legătură cu măsurile menționate la articolul 1 alineatul (2).
            
            
               3.Comisia este împuternicită să modifice, să suspende sau să abroge măsurile menționate la articolul 1 alineatul (2) prin intermediul unor acte de punere în aplicare. După caz, respectivele acte de punere în aplicare precizează durata suspendării. 
            
            
               4.În cazul unei chestiuni de interes deosebit pentru unul sau mai multe state membre, statul membru sau statele membre în cauză pot solicita Comisiei să adopte măsurile menționate la articolul 1 alineatul (2). În cazul în care nu răspunde pozitiv la o astfel de solicitare, Comisia comunică în timp util Consiliului motivele.
            
            
               5.În cazul în care, din cauza unor divergențe semnificative persistente, măsurile de reechilibrare menționate la articolul 1 alineatul (2) litera (c) din prezentul regulament durează mai mult de un an, unul sau mai multe state membre pot solicita Comisiei să activeze clauza de revizuire prevăzută la articolul 411 din Acordul comercial și de cooperare. Comisia examinează solicitarea în timp util și ia în considerare, după caz, sesizarea Consiliului de parteneriat cu privire la chestiunea în cauză, în conformitate cu dispozițiile Acordului comercial și de cooperare. În cazul în care nu răspunde pozitiv la o astfel de solicitare, Comisia comunică în timp util Consiliului motivele.
            
            
               6.Actele de punere în aplicare menționate la alineatele (1) și (3) de la prezentul articol se adoptă în conformitate cu procedura de examinare menționată la articolul 3 alineatul (2). 
            
            
               7.Din motive imperioase de urgență justificate corespunzător, Comisia adoptă acte de punere în aplicare imediat aplicabile în conformitate cu procedura menționată la articolul 3 alineatul (3). 
            
            
               Articolul 3
                  Procedura comitetului
            
            
               1.Comisia este asistată de Comitetul pentru Regatul Unit. Respectivul comitet este un comitet în înțelesul Regulamentului (UE) nr. 182/2011.
            
            
               2.În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               3.În cazul în care se face trimitere la prezentul alineat, se aplică articolul 8 din Regulamentul (UE) nr. 182/2011, coroborat cu articolul 5 din același regulament.
            
            
               Articolul 4
                  Legătura cu alte dispoziții ale dreptului Uniunii
            
            
               Prezentul regulament se aplică în pofida dispozițiilor din dreptul Uniunii care reglementează același domeniu adoptate în temeiul Tratatului privind funcționarea Uniunii Europene.
            
            
               Articolul 5
               Revizuirea
            
            
               Până la data de [Oficiul pentru Publicații: a se introduce data – cinci ani de la intrarea în vigoare a prezentului regulament], Comisia prezintă Parlamentului European, Consiliului, Comitetului Economic și Social European și Comitetului Regiunilor un raport privind aplicarea prezentului regulament.
            
            
               Articolul 6
                  Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
            
         
         
            
               
                  Președinta
                        Președintele
               
            
         
         
            
                  
                     (1)
                  
                        Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, JO L 29, 31.1.2020, p. 7. Acordul a fost încheiat în temeiul Deciziei (UE) 2020/135 a Consiliului, JO L 29, 31.1.2020, p. 1, și a intrat în vigoare la 1 februarie 2020. 
               
               
                  
                     (2)
                  
                        Acord comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, JO L 149, 30.4.2021, p. 10. Acord încheiat în temeiul Deciziei (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2). Acordul s-a aplicat cu titlu provizoriu de la 1 ianuarie 2021 și a intrat în vigoare la 1 mai 2021. 
               
               
                  
                     (3)
                  
                        Articolul 178 din Acordul de retragere și articolul 749 din Acordul comercial și de cooperare.
               
               
                  
                     (4)
                  
                        Articolul 374 alineatul (12) din Acordul comercial și de cooperare.
               
               
                  
                     (5)
                  
                        Articolul 13 din Protocolul privind Irlanda/Irlanda de Nord la Acordul de retragere.
               
               
                  
                     (6)
                  
                        Articolele 374, 469 și 506 din Acordul comercial și de cooperare.
               
               
                  
                     (7)
                  
                        Articolul 16 din Protocolul privind Irlanda/Irlanda de Nord la Acordul de retragere.
               
               
                  
                     (8)
                  
                        Articolul 773 din Acordul comercial și de cooperare.
               
               
                  
                     (9)
                  
                        Articolul 411 din Acordul comercial și de cooperare. Aceste măsuri pot fi adoptate și aplicate, cu excepția cazului în care cealaltă parte solicită constituirea unei instanțe de arbitraj care să analizeze dacă sunt conforme cu condițiile prevăzute la articolul respectiv. 
               
               
                  
                     (10)
                  
                        Articolul 411 din Acordul comercial și de cooperare.
               
               
                  
                     (11)
                  
                        Articolul 16 din Protocolul privind Irlanda/Irlanda de Nord la Acordul de retragere. 
               
               
                  
                     (12)
                  
                        Articolul 773 din Acordul comercial și de cooperare. 
               
               
                  
                     (13)
                  
                        Articolul 34, articolul 434 alineatul (4), articolul 435 alineatul (12) și articolele 457, 501 și 506. 
               
               
                  
                     (14)
                  
                        Articolul 2 din Acordul comercial și de cooperare. Acordul între Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2540) constituie un astfel de acord de completare.
               
               
                  
                     (15)
                  
                        Decizia (UE) 2021/689 a Consiliului.
               
               
                  
                     (16)
                  
                        Articolul 3 din decizia Consiliului.
               
               
                  
                     (17)
                  
                        Declarația Comisiei și a Consiliului privind monitorizarea și punerea în aplicare a Acordului comercial și de cooperare, punctul 3.
               
               
                  
                     (18)
                  
                        Regulamentul (UE) nr. 654/2014 al Parlamentului European și al Consiliului privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (JO L 189, 27.6.2014, p. 50).
               
               
                  
                     (19)
                  
                        Regulamentul (UE) 2019/712 al Parlamentului European și al Consiliului din 17 aprilie 2019 privind protecția concurenței în domeniul transportului aerian și de abrogare a Regulamentului (CE) nr. 868/2004 (JO L 123, 10.5.2019, p. 4).
               
               
                  
                     (20)
                  
                        JO C , , p. .
               
               
                  
                     (21)
                  
                        JO C , , p. .
               
               
                  
                     (22)
                  
                        JO L 29, 31.1.2020, p. 7.
               
               
                  
                     (23)
                  
                        JO L 149, 30.4.2021, p. 10.
               
               
                  
                     (24)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).